
Kapitola 1. Keby ma malí radí.

Už sa mi nechcelo jesť a dokonca ani piť. Zdalo sa mi, že sa mi už nič nechcem. Ležala som v teplom suteréne a kus steny, ktorý som mala pred očami, sa z červeného začal meniť na svetložltý.

Niekto ma zavolal. Zdalo sa mi, že už ani nevládzem chodiť, ale volali ma znova a znova. Pochopila som, že volajú mňa. To sa stáva, keď niekto na ulici zakričí: „Hej, ty!“ – a otočí sa len jeden jediný človek, pretože vycíti, koho volajú. Pristúpila som k diere v stene, v slnečnom svetle tam stáli jedny veľké nohy a jedny malé.

– Čiča, poď sem, moja zlatá.

Šla som, nohy to boli celkom obyčajné. Jedlo pri nich nebolo, voda tiež nie, ale mne sa ani nechcelo. Len čo som sa celá vymotala zo suterénu a vzdialenosť medzi mojím chvostom a stenou domu bola väčšia ako chvostík tej najchudšej myši, pevne ma schmatli dve silné ručiska, pritisli ma k čomusi teplému a veľkému ako vrece a niesli ma preč.

Otočila som hlavu smerom k svojmu suterénu, potom smerom k teplému vrecu, ktoré ma k sebe pritískalo, a zaspala som. Predtým, než som zaspala, som pochopila, prečo som vyšla von. Už sa mi nechcelo jesť a dokonca ani piť, ale stále sa mi ešte chcelo, aby ma niekto mal rad.

Kapitola 2. Pohreb sa ruší .

Spánok netrval dlho. Priniesli ma do domu, položili na podlahu a začali si ma prezerať. Kto si povedal, že asi umieram a že sa už môže sa organizovať pohreb. Tento nápad sa mi nepáčil.

Potom mi priniesli vodu. A mne sa znova zachcelo piť. Postavili ma do lavóra s vodou, liali na mňa nejakú brečku, potom vodu, potom ma znova drhli a oblievali vodou. Zvláštni sú títo ľudia, naozaj. To bolo také ťažké jednoducho ma oblízať? Ja by som urobila presne tak. Potom ma zabalili do niečoho teplého a mäkkého a položili na posteľ. Bola som unavená, ale tešila som sa, že ma vzali k sebe. Veľa dní predtým som nejedla a nepila, zrejme preto som nedokázala plakať. Ak by vo mne bolo dosť vody, tak by som sa asi rozplakala, pretože mi bolo dobre.

Kapitola 3. Ľudský lekár a mačací strach.

Prešel nejaký čas, okno v izbe sa z jasne žltého zmenilo na sivé. Ľudia mi dávali jedlo a vodu, ale neustále som vracala. Nemohla som im predsa vysvetliť, že je to z dlhého hladovania. Veľmi som sa bála, že sa im nepáči po mne upratovať a že ma vyženú. Veľmi som sa snažila, aby som vracala čo najtichšie. Oni ma však vzali, priamo v mäkkej deke, a položili ma do škatule. A v tom momente mi prišlo tak smutno, až som oľutovala, že som zo suterénu vôbec vyliezla. Veď tam som ani nedúfala, že ma bude niekto mať rad. O čo ľahšie sa umiera, keď vás nikto neľúbi a keď ani vy nikoho neľúbite, no teraz ma znova vyhodia a ja budem cítiť nielen bolesť, ale aj strach.

Ktovieprečo ma niesli veľmi dlho, no potom ma vytiahli a skúsili ma postaviť na labky.

Nepochopila som celkom presne, kde som, ale na smetisku to určite nebolo. Otvárali mi papuľku. Slušná mačka by nemala dovoliť, aby s ňou takto zaobchádzali, ale ja som bola pripravená vytrpieť čokoľvek, len  aby ma nevyhodili. Hladkali ma, prehmatávali a zapichovali do mňa nejaké pichliače. Som u lekára. Oni ma liečia. Nevyhodia ma.

Znova ma zababušili, položili do tej zvláštnej škatule a niesli ma. Už som sa nebála. Pamätám si len, ako sa škatuľa kolísala, a keď som zaspávala, zacítila som vôňu ulice a hluk áut. Potom minejaký hlas povedal: „No, a si doma,“ – a znova ma položili na posteľ. Predtým, než som zaspala, som si pomyslela: „Ako dobré, že som nemala vodu a nemôžem teraz plakať, pretože keď si šťastná, netreba plakať, treba sa radovať a počúvať, ako dýcha ten, koho ľúbiš“.

Kapitola 4. Ďakujem – prosím.

Zobudila som sa a pochopila som, že nemám sílu vstať. Najskôr som posledné sily minulosť na to, aby som vyšla zo suterénu. Zdá sa, že človek to pochopil tiež. On, alebo skôr ona, ma zdvihla a zložila vedľa misky s jedlom a vodou. Keď som sa napila, znova ma vyložili na posteľ. Človek ležal vedľa mňa. Som vychovaná, vznešená mačka a viem, že vždy treba povedať „ďakujem“. Oblízať alebo aspoň jemne pohrýzť svojho človeka  som ešte ešte nemala silu. Preto som sa dokázala len priplaziť o čosi vyššie po posteli, zo stredu až k vankúšu, a pokúsiť sa nosom oprieť o jej tvár.

Čakala som, že na moje „ďakujem“ povedia „prosim“, no namiesto toho mi povedali: „Fuj, ako smrdíš“.

Videla som ešte ale zle podľa hlasu som pochopila, že mám paničku, a nie pána. Ešte raz som sa pokúsila poďakovať jej za starostlivosť. Ona ma však odsunula do stredu postele a povedala: „Fuj, ako smrdí“. Pochopila som, že v tomto dome budem svoju paničku nielen ľúbiť, ale ju aj vychovávať. Nasledujúce dva dni a dve noci som vytrvalo hovorila „ďakujem“ až dovtedy, kým mi nepovedala: „Bodaj ťa čert uzal!“ a objala ma. No, niektorí ľudia zrejme presne takto hovoria „prosim“, pretože hoci samotné slovo bolo povedané nesprávne, intonácia a pohľad boli presne tie pravé. A my mačky vieme, že výrazu očí treba veriť oveľa viac než slovám.

